CELEX: 32018D0789
Language: el
Date: 2018-05-25 00:00:00
Title: Εκτελεστική απόφαση (ΕΕ) 2018/789 του Συμβουλίου, της 25ης Μαΐου 2018, με την οποία επιτρέπεται στην Ουγγαρία να εισαγάγει ειδικό μέτρο παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

31.5.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 134/10
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/789 ΤΟΥ ΣΥΜΒΟΥΛΊΟΥ
   της 25ης Μαΐου 2018
   με την οποία επιτρέπεται στην Ουγγαρία να εισαγάγει ειδικό μέτρο παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Σύφμωνα με το άρθρο 193 της οδηγίας 2006/112/ΕΚ κάθε υπόχρεος για την καταβολή φόρου προστιθέμενης αξίας (ΦΠΑ) στις φορολογικές αρχές είναι, κατά γενικό κανόνα, ο υποκείμενος στον φόρο ο οποίος παραδίδει αγαθά ή παρέχει υπηρεσίες.
            
         
               (2)
            
            
               Με επιστολή που πρωτοκολλήθηκε στην Επιτροπή στις 13 Ιουλίου 2017, η Ουγγαρία ζήτησε την άδεια να εισαγάγει μέτρο παρέκκλισης από το άρθρο 193 της οδηγίας 2006/112/ΕΚ («το ειδικό μέτρο») όσον αφορά τον υπόχρεο του ΦΠΑ στην περίπτωση ορισμένων πράξεων που πραγματοποιούνται από υποκείμενους στον φόρο που τελούν σε διαδικασία εκκαθάρισης ή οποιαδήποτε άλλη διαδικασία με την οποία διαπιστώνεται δικαστικά η αφερεγγυότητά τους.
            
         
               (3)
            
            
               Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή, με επιστολές της 15ης Ιανουαρίου 2018, διεβίβασε στα άλλα κράτη μέλη το αίτημα που υπέβαλε η Ουγγαρία. Με επιστολή της 16ης Ιανουαρίου 2018, η Επιτροπή γνωστοποίησε στην Ουγγαρία ότι διέθετε όλες τις αναγκαίες πληροφορίες για την εξέταση του αιτήματος.
            
         
               (4)
            
            
               Η Ουγγαρία υποστηρίζει ότι οι υποκείμενοι στον φόρο που τελούν σε διαδικασία εκκαθάρισης ή αφερεγγυότητας συχνά δεν καταβάλλουν τον οφειλόμενο ΦΠΑ στις φορολογικές αρχές. Ταυτόχρονα, ο αποκτών τα αγαθά, ο οποίος είναι υποκείμενος στον φόρο με δικαίωμα έκπτωσης, μπορεί να εξακολουθεί να εκπίπτει το ποσό του ΦΠΑ, γεγονός που έχει αρνητικό αντίκτυπο στον προϋπολογισμό και επιτρέπει τη χρηματοδότηση της εκκαθάρισης. Η Ουγγαρία κατέγραψε επίσης περιπτώσεις απάτης στις οποίες εταιρείες υπό εκκαθάριση εξέδιδαν εικονικά τιμολόγια σε ενεργές εταιρείες και μείωναν σημαντικά το ποσό του φόρου που έπρεπε να καταβληθεί από τις τελευταίες, χωρίς την εγγύηση ότι ο εκδότης θα κατέβαλε τον οφειλόμενο ΦΠΑ.
            
         
               (5)
            
            
               Βάσει του άρθρου 199 παράγραφος 1 στοιχείο ζ) της οδηγίας 2006/112/ΕΚ, τα κράτη μέλη μπορούν να προβλέπουν ότι υπόχρεος του ΦΠΑ είναι ο υποκείμενος στον φόρο αποδέκτης της παράδοσης ακινήτων που πωλούνται από τον οφειλέτη σε διαδικασία αναγκαστικής εκποίησης («μηχανισμός αντιστροφής της επιβάρυνσης»). Για την αντιμετώπιση των απωλειών δημόσιων εσόδων, η Ουγγαρία ζητεί παρέκκλιση από το άρθρο 193 της οδηγίας 2006/112/ΕΚ, προκειμένου να της επιτραπεί η εισαγωγή του μηχανισμού αντιστροφής της επιβάρυνσης για άλλες πράξεις που πραγματοποιούνται από υποκείμενους στον φόρο που τελούν σε διαδικασία αφερεγγυότητας, ήτοι παραδόσεις αγαθών επένδυσης και παραδόσεις άλλων αγαθών ή παροχές υπηρεσιών με κανονική αξία ανώτερη των 100 000 HUF.
            
         
               (6)
            
            
               Με βάση τις πληροφορίες που παρασχέθηκαν από την Ουγγαρία, ο ορισμός του αποκτώντος αγαθά ή λήπτη υπηρεσιών ως υπόχρεου του ΦΠΑ σε αυτές τις συγκεκριμένες περιπτώσεις θα απλουστεύσει τη διαδικασία για την είσπραξη του ΦΠΑ και την πρόληψη της φοροδιαφυγής και της φοροαποφυγής. Η Ουγγαρία θεωρεί ότι το ειδικό μέτρο θα περιορίσει επίσης τις απώλειες δημόσιων εσόδων και θα έχει ως αποτέλεσμα τη δημιουργία πρόσθετων εσόδων.
            
         
               (7)
            
            
               Η Ουγγαρία θα πρέπει συνεπώς να λάβει άδεια να εφαρμόζει μηχανισμό αντιστροφής της επιβάρυνσης στην προμήθεια κεφαλαιουχικών αγαθών και άλλων αγαθών ή υπηρεσιών με κανονική αξία που υπερβαίνει τα 100 000 HUF από ένα υποκείμενο στο φόρο που τελεί υπό εκκαθάριση ή άλλη διαδικασία με την οποία διαπιστώνεται δικαστικά η αφερεγγυότητά του.
            
         
               (8)
            
            
               To ειδικό μέτρο θα πρέπει να ισχύει για περιορισμένη χρονική περίοδο.
            
         
               (9)
            
            
               Λαμβανομένων υπόψη του πεδίου εφαρμογής και του καινοτόμου χαρακτήρα του ειδικού μέτρου, είναι σημαντικό να αξιολογηθεί ο αντίκτυπός του. Ως εκ τούτου, εάν η Ουγγαρία εξετάσει την παράταση του ειδικού μέτρου πέραν του 2021, θα πρέπει να υποβάλει στην Επιτροπή έκθεση η οποία θα περιλαμβάνει επανεξέταση του μέτρου μαζί με την αίτηση παράτασης, το αργότερο έως τις 31 Δεκεμβρίου 2020.
            
         
               (10)
            
            
               To ειδικό μέτρο θα έχει αμελητέες επιπτώσεις στο συνολικό ποσό φορολογικών εσόδων που εισπράττεται στο στάδιο τελικής κατανάλωσης και δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Κατά παρέκκλιση από το άρθρο 193 της οδηγίας 2006/112/ΕΚ, επιτρέπεται στην Ουγγαρία να προβλέπει ότι υπόχρεος του ΦΠΑ είναι ο υποκείμενος στον φόρο, αποδέκτης μιας εκ των εξής παραδόσεων:
   
               α)
            
            
               παραδόσεις κεφαλαιουχικών αγαθών από υποκείμενο στον φόρο που τελεί σε διαδικασία εκκαθάρισης ή οποιαδήποτε άλλη διαδικασία με την οποία διαπιστώνεται δικαστικά η αφερεγγυότητά του,
            
         
               β)
            
            
               παραδόσεις άλλων αγαθών και παροχές υπηρεσιών με κανονική αξία ανώτερη των 100 000 HUF κατά την παράδοση ή παροχή από υποκείμενο στον φόρο που τελεί σε διαδικασία εκκαθάρισης ή οποιαδήποτε άλλη διαδικασία με την οποία διαπιστώνεται δικαστικά η αφερεγγυότητά του.
            
         Άρθρο 2
   Η παρούσα απόφαση παράγει αποτελέσματα την ημέρα της κοινοποίησής της.
   Η παρούσα απόφαση λήγει στις 31 Δεκεμβρίου 2021.
   Άρθρο 3
   Η παρούσα απόφαση απευθύνεται στην Ουγγαρία.
   
      Βρυξέλλες, 25 Μαΐου 2018.
      
         
            Για το Συμβούλιο
         
         
            Ο Πρόεδρος
         
         V. GORANOV
      
   
   
      (1)  ΕΕ L 347 της 11.12.2006, σ. 1.